google/wiki40b huggingface dataset:
הנסיך ויליאם, דוכס קיימברידג'

משפחה

הנסיך ויליאם הוא בנם הבכור של הנסיכה דיאנה והנסיך צ'ארלס, והשני בסדר הירושה לכתר המלוכה הבריטי. הנסיך הוא נכדם של המלכה אליזבת השנייה ובעלה הנסיך פיליפ, ונינהּ של הנסיכה אליס, חסידת אומות העולם. הנסיך ויליאם נולד בבית החולים סנט מרי בפדינגטון שבמערב לונדון. לוויליאם אח הצעיר ממנו בכשנתיים, הנסיך הארי, דוכס סאסקס, שנולד ב-15 בספטמבר 1984. אמם של השניים, דיאנה, הנסיכה מוויילס, נהרגה בתאונת דרכים בשנת 1997.
ב-29 באפריל 2011 נשא הנסיך ויליאם לאישה את קייט מידלטון. ב-22 ביולי 2013 נולד בנם הבכור, ג'ורג', הנסיך מקיימברידג', ב-2 במאי 2015 נולדה בתם הנסיכה שארלוט אליזבת׳ דיאנה מקיימברידג', וב-23 באפריל 2018 נולד בנם השלישי, הנסיך לואי מקיימברידג'.

תוארו ומעמדו

מיום הולדתו נשא ויליאם את התואר "הוד מעלתו המלכותי, הנסיך ויליאם מוויילס". ביום בו אביו, הנסיך צ'ארלס, יומלך כמלך הממלכה המאוחדת יקבל ויליאם את התואר נסיך ויילס ויהפוך רשמית ליורש העצר הבריטי. ביום בו יסיים אביו את תפקידו כמלך הממלכה המאוחדת, יוכתר הנסיך כמלך.
מאז חתונתו לקתרין, דוכסית קיימברידג' ב-29 באפריל 2011 נושא ויליאם את התואר דוכס קיימברידג' ורוזן סטראת'רן.
עם לידתו הוטבל ויליאם לנצרות על ידי הארכיבישוף מקנטרברי ב-4 באוגוסט 1982, ביום הולדתה ה-82 של אליזבת, המלכה האם (אם סבתו). הטקס נערך בחדר המוזיקה שבארמון בקינגהאם.

תקופת לימודיו

ויליאם למד בפנימייה פרטית בית הספר לדגרוב, ומשם המשיך לאיטון קולג'. באיטון הוא למד גאוגרפיה, ביולוגיה, מתמטיקה והיסטוריה של האמנות ברמה מתקדמת. בשנת 2001 הוא החל בלימודי תולדות האמנות באוניברסיטת סנט אנדרוז שבסקוטלנד, ולאחר מכן שינה את התמחותו לגאוגרפיה.
בשנת 2003, במהלך לימודיו בסקוטלנד, החל הנסיך בקשר זוגי עם קייט מידלטון, וב-16 בנובמבר 2010 פורסמה הודעה על ידי בית קלרנס כי השניים התארסו. הזוג נישא ב-29 באפריל 2011 במנזר וסטמינסטר, וחתונתם נחשבת לאחד האירועים המתוקשרים ביותר בהיסטוריה. על מערכת היחסים ביניהם נעשה בשנת 2011 סרט בשם "ויליאם וקייט - הסרט".

שירותו הצבאי

הנסיך ויליאם החל את שירותו הצבאי בדרגת לוטננט ברגימנט הכחולים והמלכותיים אחרי שהתחנך בשנת 2006 באקדמיה הצבאית המלכותית בסנדהרסט, ובהמשך המסלול עבר קורס טיס במכללת חיל האוויר הבריטי. ב-11 באפריל 2008 הוסמך כטייס בחיל האוויר המלכותי של הממלכה המאוחדת, כאביו, וכסבא-רבא שלו. בשנת 2009 עבר הכשרה להטסת מסוקים במסגרת חיל האוויר הבריטי במטרה להפוך לטייס בכוח חילוץ והצלה. בשנת 2010, עם סיום הכשרתו להטסת מסוקים, הוא הוצב ביחידת האימון של טייסת חילוץ והצלה לצורך הכשרה להטסת מסוקים כבדים מדגם Sea King. בספטמבר 2013 סיים את תפקידו כטייס חילוץ והצלה.

קריירה אזרחית

במרץ 2015 החל הנסיך ויליאם לעבוד כטייס מסוק לפינוי רפואי אווירי בחבל מזרח אנגליה. הוא סיים את עבודתו שם בחודש יולי 2017.
גאורג השני, רוזן הסן-דרמשטאדט

ביוגרפיה

גאורג נולד ב-17 במרץ 1605 בדרמשטאדט שהשתייכה לרוזנות הסן-דרמשטאדט, ללודוויג החמישי, רוזן הסן-דרמשטאדט, ולמגדלנה מברנדנבורג, בתם של יוהאן גאורג, הנסיך הבוחר מברנדנבורג ואליזבת מאנהלט-צרבסט. בצעירותו טייל גאורג במסגרת הטיול הגדול ברחבי אירופה, יחד עם הרוזן יוהאן קזימיר פון ארבאך, וקשר קשרים דיפלומטיים בהרבה מדינות מטעם אביו.
בשנת 1626 מת אביו לודוויג החמישי, רוזן הסן-דרמשטאדט, וגאורג עלה לשלטון במקומו. במהלך מלחמת שלושים השנים צידד גאורג בפרדיננד השני, קיסר האימפריה הרומית הקדושה ובבית הבסבורג, ואף לחם נגד רוזנות הסן-קאסל שצידדה בנסיכים הפרוטסטנטים. לאחר מותו של וילהלם החמישי, רוזן הסן-קאסל בשנת 1637, ניסה גאורג להשתלט על רוזנות הסן-קאסל, אולם אלמנתו של וילהלם - אמליה אליזבת מהנאו-מינצברג בסיוע צרפתי ושוודי הצליחה לכבוש מחדש את הרוזנות, ואף השתלטה מחדש על שטחים שהשתייכו בעבר לרוזנות. לאחר המלחמה נטש גאורג את בריתו עם ממלכת הבסבורג, והצטרף לליגת נסיכי הריין הפרוטסטנטית.
ב-11 ביוני 1661 מת גאורג, ובנו לודוויג השישי, רוזן הסן-דרמשטאדט עלה לשלטון במקומו.
המרכז הלאומי לבקרת מחלות

המרכז הלאומי לבקרת מחלות (מלב"מ, Israel Center for Disease Control - ICDC), בראשותה של פרופסור ליטל קינן-בוקר, הוקם בשנת 1994 כחלק ממשרד הבריאות. המרכז אחראי על הצגת עובדות עדכניות הנוגעות לבריאות לממונה על משרד הבריאות. נתונים הנאספים על ידי המרכז מאפשרים לזהות בעיות בריאותיות הדורשות התערבות ברמה לאומית.
המרכז אוסף נתונים בתשעה תחומים ממחקרים הנערכים על ידו וממקורות חיצוניים כגון הלשכה המרכזית לסטטיסטיקה. תחומי העניין של המרכז הם בריאות האם והילד, בריאות האוכלוסייה הערבית, בריאות הזקן, טראומה, טרור ביולוגי, לב וכלי דם, מחלות זיהומיות, מחלות ממאירות ובריאות תעסוקתית. לאחר עיבודם, מפורסמים הנתונים במאגרי מידע, בצורת דו"חות, פרסום מאמרים בעיתונים ועוד.
כבד קצוץ

כבד קצוץ (ביידיש: געהאַקטע לעבער) הוא מאכל מהמטבח האשכנזי, עשוי מכבד עוף, המוגש קר לרוב, כמנה ראשונה או כממרח לכריכים.
המתכון הבסיסי כולל טיגון הכבד בשמן או שמאלץ (שומן אווז) או שומן כבש, לרוב עם בצל. לאחר הטיגון מניחים לתבשיל להתקרר, מועכים את הכבד לדרגה הרצויה (ישנן גרסאות עם מרקם גושי ואחרות עם מרקם דמוי משחה), מוסיפים מלח, פלפל שחור, בצל מטוגן או טרי קצוץ דק ולעיתים גם ביצה קשה או תפוח אדמה. בעבר נהגו להגישו עם "אייערלאך" (ביידיש, מילולית "ביצים קטנות") ביצים שלא הוטלו, שנמצאו לעיתים בקרבי תרנגולת, ונראות כחלמונים.
כבד קצוץ נחשב כמעדן, מוגש בארוחות חג ופופולרי כממרח במעדניות יהודיות בארצות הברית ובקנדה.
המאכל קיים גם במטבח הבוכרי והוא נקרא-"פיצ'ונקה".
כבד קצוץ רגיש מאוד לטמפרטורה ומתקלקל בקלות, לכן יש לצרוך אותו סמוך ככל האפשר להכנה ולאחסן אותו בקירור לימים בודדים.
כבד הוא מוצר עתיר שומן וכולסטרול, אך גם עתיר ברזל.
בתקופת הצנע בישראל, כאשר כבד לא היה בנמצא, הומצא תחליף מחצילים שכונה חצילים בטעם כבד. למרות שמו, טעמו אינו דומה לזה של כבד קצוץ, והדמיון הוא בעיקר בצבע ובמרקם. מאכל זה הוא ממתכוני הצנע היחידים שעדיין פופולריים במטבח הישראלי, ואף קיימות גרסאות מסחריות שלו.
ביידיש קיים הפתגם "געהאַקטע לעבער איז בעסער ווי געהאַקטע צרות" (משחק מילים: 'כבד קצוץ עדיף מצרות צרורות').
בלקסיקון היהודי-אמריקאי (וכן בתרבות האמריקנית הכללית) קיים הביטוי "מה אני, כבד קצוץ?!" (What am I, Chopped Liver?!), הנאמר בשעת תסכול הנגרם מכך שאדם חש שמתעלמים ממנו (מקביל לביטוי העברי "מה אני, עז?!"). ייתכן כי מקור הביטוי הוא בכך שכבד קצוץ נחשב כמאכל של טעם נרכש, שאינו אהוד על הכל; לחלופין, ייתכן כי מקור הביטוי בהיותו של המאכל מנה נלווית ולא עיקרית.
Here Come the Aliens

רקע, הפקה והוצאה

האלבום הופק על ידי ריקי ויילד, אשר לקח חלק בכתיבת והפקת שירי האלבום עצמו. קים ויילד הוציאה את אלבום האולפן הארבעה עשר שלה ב-16 במרץ 2018, ארבע שנים לאחר צאת אלבומה הקודם. לטענת ויילד, נושא האלבום נוצר על ידה, כשראתה עב"ם בחצר האחורית שלה בהרטפורדשייר, בשנת 2009. אלבום זה היה לאלבום הראשון שלה אשר הצליח להיכנס אל מאה המקומות הראשונים במצעד האלבומים הבריטי.
בנוסף לכך, זכה האלבום להצלחה נאה באירופה, כאשר הגיע אל המקום ה-10 בשווייץ, ה-11 בגרמניה, ה-34 באוסטריה, ה-48 בבלגיה, ה-68 בצרפת וה-74 בהולנד. כדי לקדם את האלבום, הופיעה ויילד בבריטניה באפריל 2018 ובהמשך בשאר האירופה. האלבום זכה לביקורות מעורבות הנוטות לחיוביות, תוך שמבקרי המוזיקה טענו שהאלבום עוצמתי מאוד, וברגעים מסוימים עוצמתי מדי. פרק זמן מסוים לאחר צאתו, הועלה האלבום לרשת הזרמת המדיה ספוטיפיי.
טריפה (עיר)

היסטוריה

באזור בו נמצאת טריפה כיום הייתה עיירה רומאית בשם באילו קלאודיה (Baelo Claudia). הרומאים בנו סביב העיירה חומות שנותרו עד היום בשטח העיירה.
טריפה קיבלה את שמה המודרני לאחר מתקפה בשנת 710 מידו של טריף אבן מליק, מפקד צבא ברברי נאמן למוסא בן נציר.
לאחר הכיבוש האסלאמי של דרום ספרד, החלו להקים ביצורים בעיירה במאה ה-10. במהלך השנים העיירה עברה לידיים שונות, ביניהן הייתה תחת שלטון שושלת מוראביטון. לאחר שזו האחרונה נפלה, טריפה נהפכה לחלק מממלכת גרנדה. בשנת 1292 היא נכבשה על ידי סנצ'ו הרביעי, מלך קסטיליה, ושנתיים לאחר מכן עמדה במצור של פלוגות אפריקאיות אסלאמיות. בשנת 1340 טריפה שוב עמדה תחת מצור, הפעם התוקפים היו בני השושלת המרינית ובעקבות המצור התפתח עימות גדול בין מרוקו ובין פורטוגל וקסטיליה. בשנת 1514 העיירה נהפכה למקום מושבו של המרקיז של האזור.
במהלך מלחמת חצי האי, טריפה הייתה תחת מצור של חיילים צרפתים ב-20 בדצמבר 1810, ופעם נוספת ב-18 באוקטובר 1811. בשני המצורים, טריפה קיבלה הגנה מחיילים מגיברלטר, שכן הספרדים והאנגלים כרתו ברית נגד הצרפתים. בשנת 1811 היו 3,000 פלוגות שהגנו על העיירה, מתוכן 1,200 היו בריטיות. בין הכוחות הבריטים היה גם צ'ארס הולווי, מהנדס צבאי בריטי שעזר לשפר את ביצורי העיירה. ב-19 בדצמבר העיירה הותקפה פעם נוספת לרגל חג המולד, והוטל עליה אולטימטום להיכנע ב-30 בדצמבר. הן המפקדים הבריטים והן המפקדים הצרפתים סירבו להיכנע. יום לאחר מכן החל לרדת גשם עז על הכוחות הצרפתים. ב-5 בינואר הצרפתים הבינו שאבקת השרפה שלהם רטובה ושרוביהם נסתמו בבוץ והם נסוגו.

כלכלה

כלכלת טריפה מתבססת בעיקר על תיירות, בעיקר על פעילויות הקשורות לספורט ימי. כמו כן הכלכלה מסתמכת במידה מועטה יותר על תעשייה וחקלאות באזור הסובב את העיירה.

תחבורה

מהנמל של טריפה יש שירות מעבורות לעיר טנג'יר במרוקו.
גוארני (עם)

היסטוריה

לפני המפגש עם הספרדים באמצע המאה ה-16 חיו הגוארני בעשרות שבטים נפרדים, בכפרים קטנים כציידים-לקטים נוודים למחצה, בעלי חקלאות זוטרה. הגוארני מאמינים במיתולוגיה אנימיסטית לפיה רוח חיים קיימת בחיות, צמחים וחפצים דוממים, וכמו כן דמויות רבות סובבות במרחב: גובלינים, פיות, שדים, רוחות ואלים. מפלי איגואסו הם בעלי חשיבות דתית גדולה עבור הגוארני והם מבטאים את רצונות האלים והרוחות ואת המאבקים ביניהם.

השפעת הקולוניאליזם

בשנת 1537 הגיע גונסלו דה-מנדוסה (Gonzalo de Mendoza) לאזור פרגוואי של ימינו ופגש לראשונה את הגוארני. הוא נחשב למייסדה של אסונסיון בירת פרגוואי. המושל הספרדי באזור הנהיג מדיניות של נישואי כפייה בין נשות הגוארני למתיישבים הספרדים, גברים רבים נלכדו ונמכרו כעבדים בשוק העבדים שבסאו פאולו. מיסיונרים נוצרים נכנסו לקהילות גוארני במטרה לשנות את אורח חייהם ולהמירם לנצרות בהתייחסם אליהם כאל עובדי אלילים. בעומקי הג'ונגל נותרו גוארני רבים אשר נמנעו מהמפגש עם המתיישבים והמשיכו לחיות באורך חייהם המסורתי.
טלי סוואלס

ביוגרפיה

נולד בניו יורק למשפחה בת חמישה ילדים.
אמו, קריסטינה, הייתה אמנית ילידת יוון ואביו, ניק, היה בעל מסעדה יוונית.
הוא סיים את לימודיו התיכוניים בשנת 1940 ועבד בתור מציל. הוא סיים לימודי אנגלית ופסיכולוגיה
באוניברסיטת קולומביה בשנת 1948.
סוואלס זכה בפרס אמי ובפרס גלובוס הזהב והיה מועמד לפרס האוסקר לשחקן משנה ב-1963 עבור משחקו בסרט "איש הציפורים מאלקטרז" ("Birdman of Alcatraz"). הופיע גם ב-12 הנועזים ולצדו של ברט לנקסטר בסרטים "הפראים הצעירים" ו-"The Scalphunters". תפקידיו המוכרים ביותר היו בסדרת הבילוש "קוז'אק" משנות השבעים וכן בסרט בשרות הוד מלכותה משנת 1969, בתפקיד ארנסט סטאברו בלופלד, הרשע הידוע לשמצה מסדרת סרטי ג'יימס בונד.
רומן הרצוג

ביוגרפיה

רומן הרצוג נולד בעיר לנדסהוט במדינת בוואריה בשנת 1934. בשנת 1957 החל ללמוד משפטים במינכן. בשנת 1964 בעקבות מאמר אשר פרסם, הוענק לו התואר פרופסור. עד לשנת 1966 לימד באוניברסיטת מינכן, עת החל ללמד משפטים ומדע המדינה כפרופסור מן המניין באוניברסיטה החופשית של ברלין. בשנת 1969 קיבל תפקיד באוניברסיטה בשפייר וכיהן כנשיא האוניברסיטה בשנים 1972-1971.
בשנת 1973 החל את הקריירה הפוליטית שלו כנציג מדינת ריינלנד-פפאלץ במושב הבונדסטאג בבון. בשנת 1978 החל לכהן כשר התרבות והספורט בממשלת באדן-וירטמברג. בשנת 1980 נבחר ללנדטאג (Landtag; הפרלמנט המדינתי) של מדינת באדן-וירטמברג שם כיהן כשר הפנים.
בשנת 1983 התמנה הרצוג לשופט בבית המשפט החוקתי הפדרלי של גרמניה (Bundesverfassungsgericht) בעיר קרלסרוהה, כאשר בשנים 1994-1987 שימש בנוסף גם כנשיא בית המשפט, עד אשר נבחר לנשיא גרמניה על ידי האספה הפדרלית (Bundesversammlung) בשנת 1994. בתפקיד זה כיהן עד לשנת 1999 עת הוחלף על ידי יוהאנס ראו.
בשנת 1994 השתתף הרצוג בטקס ההנצחה של יום השנה החמישים למרד גטו ורשה אשר התקיים בעת הכיבוש הנאצי של פולין. בנאומו שיבח רבות את הלוחמים המורדים וביקש סליחה "בעבור מה שנעשה על ידי הגרמנים".
יעקב קופל אלטנקונשטט

ביוגרפיה

נולד בשנת תקכ"ו בעיר אלטנקונשטאדט, בוואריה. משפחתו מתייחסת גנאלוגית למדינאי היהודי ופרשן המקרא דון יצחק אברבנאל, ואביו רבי צבי הירש בן שמואל אלטנקונשטט היה לפי עדות נכדו למדן גדול. בילדותו נסע לפיורדא ללמוד תורה אצל רבי יוסף שטיינהארט, רבה של העיר, שהיה אז בסוף ימיו; ואצל מחליפו בראשות הישיבה המקומית, רבי צבי הירש יאנוב ("ר' הירש חריף"). בשנת תקמ"ד החל ללמוד אצל רבי יחזקאל לנדא בפראג. הוא ותלמיד נוסף יחיד זכו מפי רבם לתואר "משוחרר", שמורה על הישגים לימודיים המאפשרים לתלמיד להסתדר בכוחות עצמו מבלי להזדקק לרבו.
בסוף שנת תקמ"ז התארס עם ליבלה בתו של ר' אברהם פעססעלס מהעיר שטאמפן, הוא התחתן רק לאחר שנה, ובשנה זו עבר לפרשבורג ולמד אצל רבה של העיר, רבי מאיר ברבי.
בערך בשנת תק"נ התמנה כרבה של קרלבורג, משרה בה החזיק עד שנת תקנ"ב, אז מונה כרבה של העיר ורבו. בשל חריפותו הרבה שהחלה להתפרסם, כינו אותו רבים "קופל חריף", כינוי זה דבק בו ונעשה לשימושי יותר משם משפחתו המקורי.
בוורבו הקים ישיבה, שהייתה הישיבה החשובה השנייה בהונגריה לצד ישיבתו של החתם סופר בפרשבורג. בישיבה זו למדו בדרך כלל כ-150 תלמידים, ובשנות כהונתו למדו בה כמה אלפים. שיעוריו התפרסמו בחריפותם, והיו מוקד משיכה לאורחים שבאו לימים ספורים כדי להאזין להם. לפי עדות תלמיד הישיבה הרב מאיר טויבר, אמר לו החתם סופר: "יודע אני שהתלמידים הבאים מוורבו אינם מוצאים חפץ בשיעורי כמו בשיעורי הרב מוורבו".
נפטר בפתאומיות בליל שבת פרשת וישב, כ"א בכסלו תקצ"ו (1836). החתם סופר הגיע במיוחד מפרשבורג להספידו.

חיבוריו

ספרו "חידושי יעב"ץ" על מסכת חולין, הודפס בפרשבורג לאחר פטירתו, בידי בנו רבי אברהם יחזקאל רייך מבנוביץ' , בהסכמתו של החתם סופר. מלבד ספר זה הותיר אחריו בכתובים ובכתבי תלמידיו חידושים על כל הש"ס, ורשימות רבות בדברי אגדה. 
תוכניתם של בני המחבר להדפיס את חידושיו למסכתות נוספות בתלמוד, עליה הכריזו בהקדמת הספר על מסכת חולין, לא יצאה לפועל. בתחילת המאה ה-21 החלו להדפיס מכתביו במסגרת מכון ירושלים, ובמסגרת פרטית בארצות הברית.
נירמול אודיו

נירמול אודיו (סלנג הנגזר מהמילה האנגלית Normal) הוא תהליך המשמש לשינוי ערכי המשרעת של גל הקול (כלומר שינוי עוצמת הקול) בהקלטות אודיו. לרוב, נירמול אודיו מגביר את עוצמת הקול לרמה המקסימלית שבה עדיין לא נגרם עיוות (Distortion) של הצליל. נירמול אודיו משנה את עוצמת הקול באופן אחיד לאורך כל ההקלטה, כך שמאפייני הדינמיקה נשמרים. שימוש שכיח בתהליך זה נעשה באולפני הקלטות על ידי טכנאי קול ואנשי מאסטרינג.
אולטרה מרתון

אולטרה מרתון הוא כינוי כולל לריצות שאורכן עולה על זה של ריצת מרתון (42.195 ק"מ).

סיווג

קיימים שני סוגים של אולטרה מרתון: מרוצים למרחקים קבועים, ומרוצים בהם זמן הריצה נקבע מראש ומנצח מי שעבר את המרחק הגדול ביותר.
מרוצי האולטרה מרתון הנפוצים ביותר הם למרחקים של 50 ק"מ, 100 ק"מ, 50 מייל (80.467 ק"מ) ו-100 מייל (כ-161 ק"מ). עם זאת, קיימים גם מרוצים למרחקים נוספים. המרוץ ל-100 ק"מ הוא האולטרה מרתון הרשמי של התאחדות האתלטיקה הבינלאומית.
במרוצים לפי זמן הנפוצים ביותר הם מרוצים ל-6, 12 ו-24 שעות, ומרוצים של 6 ו-10 ימים.
רוב מרוצי האולטרה מרתון אינם מתבצעים באופן רצוף על ידי הרצים, והם כוללים הפסקות לאכילה, התרעננות, החלפת בגדים וכיוצא באלה.

בישראל

בישראל קיימים שלושה מרוצי אולטרה מרתון חשובים - מרוץ שליחים הר לעמק לאורך כ-230 ק"מ, מהרי הגליל העליון ועד לעמק יזרעאל, ומרוץ סובב עמק הכולל מספר מרחקים, שהארוכים בהם 160 ו-200 ק"מ. ואולטרה עוטף עזה כ-101 קילומטרים לאורך כל רצועת עזה. בנוסף יש מספר אירועים קטנים יותר המשתנים משנה לשנה: אולטרה טרייל חיפה (80 ק"מ), אולטרה מרתון היירוס (50, 80 ק"מ), מרוץ תנ"ך תש"ח (50- 200 ק"מ) ועוד מספר מרוצים משתנים.
שיאן ישראל למרחק רצוף הוא קובי אורן (44), פסיכולוג קליני ומאמן ריצה מטבעון, אשר רץ בריצה רציפה באולטרה מרתון 'סובב עמק' 7בשנת 2013 מרחק של 424 קילומטר. ליאור שיאון וזהר קנטור היו הראשונים שרצו את ישראל מדן ועד אילת.
גלעד קראוז, עורך דין במקצועו, הוא הישראלי הראשון שסיים אי פעם את תחרות הספרטתלון. תחרות הספרתטלון מתקיימת אחת לשנה ביוון. הרצים נדרשים לחצות את המרחק שלפי האגדה עשה השליח פידיפידס מאתונה לספרטה בזמן של פחות מ-36 שעות. לאורך 246 הקילומטרים של המסלול ישנן תחנות ביניים עם זמני קצה, כלומר זמן מקסימלי שעל כל הרצים להגיע לתחנה מסוימת על מנת שיישאר להם סיכוי מעשי להשלים את המרוץ בזמן. הספרתטלון נחשב לאחד ממרוצי האולטרה הקשים בעולם שכן הוא משלב הן ריצה למרחקים ארוכים והן עמידה בזמנים, מה שלא מאפיין בדרך כלל ריצות למרחקים כאלה.
הכניסה לספרטתלון כרוכה בהשגת קריטריון, כמה אפשרויות הן: תוצאה של עד 10 שעות לגברים, עד 10.5 שעות לנשים, במרוץ למרחק 100 ק"מ; תוצאה של עד 29 שעות לגברים, 30 שעות לנשים, במרוץ למרחק של 200 ק"מ לפחות; תוצאה של עד 21 שעות לגברים, 22 שעות לנשים במרוץ 100 מייל (160.9 ק"מ); תוצאה של 180 ק"מ ומעלה לגברים, 170 ק"מ ומעלה לנשים בתחרות של 24 שעות ועוד. אדם שעומד באחד מהתנאים הללו יכול להיכנס להגרלה לצורך השתתפות בספרטתלון. מי שמשיג תוצאה הטובה ב 25% ומעלה מהקריטריון פטור מההגרלה ורשאי אוטומטית להשתתף בספרטתלון. רק 1 מכל 3 רצים מצליחים להשלים את המרוץ בכל שנה.
אנדריי צ'אדוב

חייו המוקדמים

אביו, אלכסנדר צ'אדוב, מת ב-1986, גם הוא וגם אחיו גודלו על ידי אם חד-הורית. היא גידלה את הילדים, כמו החברים הכי טובים. האחים אומנם דומים, אבל הם לא תאומים, יש שישה עשר חודשים הבדל ביניהם.
אנדריי ואלכסיי החלו ללמוד במגמת משחק בבית הספר, ולאחר מכן המשיכו לעבוד כשחקנים בתיאטרון העירוני בפרדלקינו בפרברי מוסקבה. לאחר שסיים את בית הספר, אנדריי נכנס ללימודי משחק בבית הספר למשחק על שם שצ'וקין והועבר לאחר מכן הצטרף לאחיו בבית שצ'פקין לתיאטרון במוסקבה.

קריירה

בעודו סטודנט, אנדריי עשה את הופעת הבכורה שלו בקולנוע בתפקיד משנה בסרט מפולת (2001) של הבמאי איוון סולובוב.
אנדריי התפרסם אחרי שכיכב בסדרת הטלוויזיה הצוערים, שם הוא שיחק את אחת מהדמויות הראשיות: הבמאי פיוטר טודורובסקי בצעירותו, בסדרה שהופקה על ידי בנו של פיוטר, ואלרי טודורובסקי.
בשנת 2005 אנדריי הופיע עם אחיו אלכס בסרט הדרמה חי. הם גם הופיעו יחד במגוון סרטים וסדרות טלוויזיה, כגון SLOVE. היישר בלב וסדרת הטלוויזיה עניין של כבוד. אנדריי גם היה מעורב בהפקות סרטים מערביות, בעיקר כאלה שצולמו בצרפת ובריטניה כמו הסרט Bigga than Ben.

משפחתו

כאמור לעיל, הוא אחיו הגדול של השחקן אלכסיי צ'אדוב. במהלך הצילומים לתוכנית הטלוויזיה המרוץ הגדול צ'אדוב פגש את סבטלנה סבטיקובה שהייתה בת זוגו עד שהשניים נפרדו באביב 2010.
קרבוקסילט

קרבוקסילט (באנגלית: Carboxylate) הוא מלח או אסטר של חומצה קרבוקסילית. הנוסחה הכללית של מלח קרקבוקסילי היא: M(RCOO)ₙ, כאשר M מייצג את המתכת ו-n את מספר החזרות; הנוסחה הכללית של אסטר קרבוקסילאט  היא: RCOOR', כאשר R ו-R' הם קבוצות אורגניות, וכן R'≠H. 
יון קרבוקסילט הוא הבסיס המצומד של חומצה קרבוקסילית - ⁻RCOO. זהו יון בעל מטען שלילי.

רזוננס של יון הקרבוקסילט

חומצה קרבוקסילית נוטה להתפרק לאניון קרבוקסילט (טעון שלילית) וליון מימן טעון חיובית ("פרוטון"), הרבה יותר בקלות מאשר אלכוהול מתפרק ליון אלקוקסיד ולפרוטון. הסיבה לכך היא שיון הקרבוקסילט מיוצב על ידי רזוננס.
המטען השלילי שנוצר לאחר דה-פרוטונציה של הקבוצה הקרבוקסילית יוצר רזוננס בין 2 אטומי החמצן האלקטרושליליים, כפי שניתן לראות להלן:
ענן האלקטרונים באיור מופיע על כל אטום חמצן לסירוגין, ולכן כל אחד מאטומי החמצן טעון שלילית בצורה פחות חזקה; מסיבה זו, הפרוטון החיובי שעזב (לאחר הדה-פרוטונציה של הקבוצה הקרבקוסילית) נמשך פחות ליון הקרבוקסילט, דבר שהופך אותו ליציב יותר. לעומת זאת, כאשר אלכוהול מתפרק ליון אלקוקסיד שלילי ולפרוטון חיובי, לא נוצר רזוננס; לאטום החמצן יש מטען שלילי המושך בחוזקה את הפרוטון שעזב, ועל כן צורה זו של יון אלקוקסיד פחות יציבה.
מסיבה זו, לחומצות קרבוקסיליות יש pH נמוך יותר מאשר לכוהלים, וככל שמספר הפרוטונים בתמיסה גדול יותר, כך קטן ה-pH.
ארגון

ארגון הוא מאגד-חברה אנושית הפועלת לשם הגשמת מטרה משותפת. הארגון נחקר על ידי תחום המכונה מדע הארגון או התנהגות ארגונית.
הגדרה נוספת למונח ארגון: ישות חברתית מכוונת מטרה, העוסקת בתכנון, בהפקה, בהפצה או בתחזוקה של מוצרים או בהענקת שירותים כדי לספק צרכים. (ארגונים, פרופ' יצחק סמואל, 1996).

משאבי אנוש בארגון

צורת התייחסות עיקרית לחקר ארגונים היא ההתייחסות למשאבי אנוש בארגון, כלומר- לצורה בה יחסי העבודה והארגון משפיעים זה על זה. מאפיין מובהק של משאבי האנוש בארגון הוא המבנה ההירארכי שבו נמצאים העובדים, מבנה המשתקף גם בדרגה של כל עובד.
אליאס שוורצפלד

ד"ר אליאס (אליהו) שוורצפלד (Elias Schwarzfeld; ‏7 במרץ 1855–1915) היה היסטוריון, סופר (חלק מיצירותיו פורסמו בשם העט אדמונד סינצ'רוס Edmond Sincerus), מתרגם ועורך כתבי עת יהודים רומנים.
שוורצפלד נולד והתחנך ביאשי, נסיכות מולדובה. הוא היה דודו מצד האם של הסופר והמשורר בנימין פונדויאנו. בין השנים 1871–1873 כתב בעיתונים "Curierul de Iaşi"("הבלדר של יאשי") ו-"Noul Curier Român" ("הבלדר הרומני החדש"). בחודש מאי 1874 ייסד את כתב העת "רביסטה ישראליטיקה" (Revista Israelitică), בו הופיע הסיפור היהודי הראשון מפרי עטו: "הדרשה". בין השנים 1874–1875 למד שוורצפלד רפואה באוניברסיטת בוקרשט, לימודים שזנח לטובת לימודי המשפטים, אותם סיים בשנת 1881. בין השנים 1877–1878 ערך ביידיש את היומון "הטלגרף היהודי" (Jüdischer Telegraf) ואת הדו-שבועון "היועץ". משנת 1881, לאחר סיום לימודיו, ניהל את כתב העת "האחווה" (Fraternitatea) והיה המשתתף העיקרי ב"השנתון לבני ישראל" (Anuarul pentru israeliţi) שייסד יחד עם אחיו משה. בשנתון פרסם בין השנים 1884–1898 רבים ממחקריו על ההיסטוריה של יהדות רומניה. הוא היה סגן נשיא לשכת "האחווה" ובהמשך המזכיר הכללי של המועצה העליונה של הלשכות היהודיות ברומניה והכין את הקרקע לבני ברית. 
במהלך השנים פרסם פמפלטים עוקצניים וביום 17 באוקטובר 1885 החליטו השלטונות לסלקו מרומניה ונתנו לו 48 שעות לסידור ענייניו (כמו במקרה של משה גסטר עשרה ימים מוקדם יותר). הוא נסע לפריז ובשנת 1886 התקרב לברון מוריס דה הירש ומונה למזכירו לענייני צדקה. עם הקמת יק"א מונה אליאס שוורצפלד לתפקיד המזכיר הכללי שלה והמשיך בתפקידו גם לאחר מות הברון הירש. 
ממקומו בפריז המשיך את עבודתו הספרותית ברומנית והיה עורך שותף ב"השוויון" (Egalitatea) שנוסד בשנת 1890 בבוקרשט על ידיו אחיו משה. הוא פרסם שתי עבודות היסטוריות ("היהודים ברומניה מהזמנים המוקדמים ביותר ועד ימינו" ו"מצבם של יהודי רומניה מאז הסכם ברלין") לשנתון היהודי אמריקאי 1901/1902. במקומות נוספים פרסם את עבודותיו: "יהודי מולדובה מהראשית ועד המאה ה-18" ו"שתי אפיזודות בחיי יהודי רומניה". בתחום הספרות היפה פורסמו סיפוריו: "Rabinul Făcător de Minuni, Conte Populaire" (1883); "Bercu Batlen" (1890); "Gângavul," "Betzivul," "Prigonit de Soartă" (1895); "O Fată Bătrână," "Unchiul Berisch," "Un Vagabond," "Schimschele Ghibor," "Judecata Poporană" (1896); and "Polcovniceasa" (1897). עבודתו ההיסטורית "יהודי רומניה מאז חוזה ברלין" פורסמה תחת שם העט "אדמונד סינצ'רוס" Edmond Sincerus.
שוורצפלד תרגם מגרמנית לרומנית סיפורים של לאופולד קומפרט, לודוויג פיליפסון, מ. להמן, ז. כהן, לאופולד פון זאכר-מזוך ואחרים.
אלין (שיר)

סקירה

השיר נכתב בשעת ארוחת הצהרים של כריסטוף יחד עם סבתו אך ללא השם אלין כאשר עוד התלבט כריסטוף איך לקרוא לשיר ולדמות הגיבורה, מאוחר יותר כאשר ביקר אצל רופא השינים  שלו שאל את הסיעת לשמה, כאשר ענתה הסיעת ששמה הוא אלין הוא אהב את הצליל של שמה והחליט לשלב אותו בשיר שכתב. 
מילות הפזמון הן:
בצרפתית:
Et j'ai crié, crié, Aline, pour qu'elle revienne

Et j'ai pleuré, pleuré, oh! j'avais trop de peine

בתרגום לעברית
ואני צועק, צועק אלין! מבקש שתחזור ואני בוכה, בוכה! או איך חוויתי יותר מידי כאב.
וולקוביסק (מחוז משנה)

דמוגרפיה

בתקופת עריכת מפקד האוכלוסין של בלארוס (2009) , מנתה אוכלוסיית מחוז המשנה וולקוביסק 75,329 בני אדם. ההרכב האתני של האוכלוסייה במחוז היה: 63.35% בלארוסים, 24.96% פולנים, 8.71% רוסים ו-1.6% אוקראינים. שפות הדיבור הנפוצות: בלארוסית (59.48%) ורוסית (37.99%).
אריך מגנוס

קריירה מוקדמת

מגנוס נולד ב-31 ביולי 1892 בדנציג, ובשנת 1911 הוא התגייס לצבא הקיסרות הגרמנית, והצטרף לרגימנט הרגלים ה-128, עמו לחם במהלך מלחמת העולם הראשונה. לאחר המלחמה הצטרף מגנוס לרייכסווהר, ומילא בו תפקידי פיקוד ומטה. ב-1 במרץ 1937 הוא הועלה לדרגת אוברסט לוטננט, וב-1 בדצמבר אותה שנה הוא מונה למפקד הגדוד ה-3 ברגימנט הרגלים ה-12.

מלחמת העולם השנייה

במהלך המערכה בפולין לחם מגנוס עם גדודו כחלק מהדיוויזיה ה-31, וב-25 באוקטובר 1939 הוא מונה למפקד רגימנט רגלים. ב-1 במרץ 1940 הוא הועלה לדרגת אוברסט, ובמהלך המערכה על צרפת ומבצע ברברוסה לחם עם הרגימנט שבפיקודו. ב-1 באוקטובר 1942 הוא הועלה לדרגת גנרל-מיור, וב-1 בנובמבר מונה למפקד הדיוויזיה ה-389. הדיוויזיה לחמה בקרב סטלינגרד כחלק מהקורפוס ה-51, וב-19 בינואר 1943 פרש מגנוס מתפקידו בעקבות מחלה, אולם נשאר בסטלינגרד, וב-31 בינואר נלקח בשבי הצבא האדום.

לאחר המלחמה

ב-6 באוקטובר 1955 שוחרר מגנוס מהשבי, ולאחר שחרורו מהשבי חי בגרמניה המערבית, עד למותו ב-6 באוגוסט 1979.
קתדרלת ואצלב הקדוש

קתדרלת ואצלב הקדוש (בצ'כית: Katedrála svatého Václava) היא קתדרלה נאו-גותית בכיכר ואצלב, באולומוץ שבצ'כיה. הכיכר והקתדרלה קרואים על שם ואצלב הקדוש, דוכס בוהמיה.

היסטוריה

באתר נבנתה לראשונה כנסייה ב-1107 בידי סבאטופלוק, דוכס בוהמיה ונחנכה ב-1131 על ידי הבישוף היינריך (יינדז'יך) זדיק .
במאה ה-13 ובמאה ה-14 נעשו בכנסייה שינויים בסגנון הגותי אחרי שפרצה במבנה שרפה. משינויים אלה נותרו רק עמודי התמיכה ומבנה האולם של הכנסייה.
ליד הקתדרלה נרצח המלך הצ'כי ואצלב השלישי, מלך בוהמיה ב-4 באוגוסט 1306. הוא היה הזכר האחרון בשושלת הפז'מיסלידים ששלטו בבוהמיה. ב-1469 הכריזו האצילים הבוהמים והמארוביאנים על המלך ההונגרי מתיאש קורבינוס כמלך הארצות הצ'כיות.
בשנים 1582–1591 נבנתה בצד הדרומי של הקתדרלה קפלת סטניסלאב הקדוש תחת השגחתו של הבישוף סטניסלאב פבלוסקי (Stanislav Pavlovský).
בשנים 1883–1892 שופצה הקתדרלה בסגנון התחייה הגותית בידי גוסטב מרטה ור' פֶלקל (Völkel) ביוזמתו של הארכיבישוף פרידריך אגון פון פירסטנברג (גר').
בשנים 2004–2007 נערכו שיפוצים נוספים בקתדרלה.

אדריכלות

המגדל הדרומי הוא המגדל הגבוה בקתדרלה ובראשו צריח מחודד המתנשא לגובה 100.64 מטר (328 רגל). מגדל זהו הוא המבנה הרביעי בגובהו בצ'כיה. בחזית המערבית חלון רוזטה ושני צריחים מחודדים. כמו כנסיות גותיות רבות בצ'כיה ולא כמו קתדרלות גותיות במערב אירופה, בקתדרלת ואצלב יש תמיכות מלאות בצידי המבנה ולא תמיכות דואות. כמו כן, בית המקהלה גבוה יותר מהספינה הראשית.